b'\n_START_ARTICLE_\nNyborg handelssted\n_START_PARAGRAPH_\nNyborg handelssted i Nesseby i Finnmark ble grunnlagt av Bergitte og Andras Brodtkorb. Handelsstedet ble bebygd omkring 1850 og hadde et stort v\xc3\xa5ningshus som var oppf\xc3\xb8rt av byggmester Sveve som ogs\xc3\xa5 bygde kirken i Nesseby og kirke og r\xc3\xa5dhus i Vads\xc3\xb8._NEWLINE_I 1865 ble Nyborg overtatt av datteren Jensine Fredrikke Johanne Brodtkorb og hennes mann Otto Andreas Pleym. Pleym drev stor handel b\xc3\xa5de i distriktet og med utlandet. Han hadde salg av brennevin og stor omsetning p\xc3\xa5 Varangermarkedet i Karlebotn. Ved folketellingen i 1875 bodde det 13 mennesker p\xc3\xa5 Nyborg._NEWLINE_Omkring 1880 ble Nyborg igjen overdratt til en ny generasjon da br\xc3\xb8drene Fredrik From Pleym og Otto Andreas Pleym jr. tok over driften under firmanavnet Br\xc3\xb8drene Pleym._NEWLINE_Nyborg har v\xc3\xa6rt tingsted og var kjent for stor gjestfrihet. Ytreberg forteller at hit kom det gjester fra Vard\xc3\xb8, Vads\xc3\xb8, Nesseby, Tana, og Polmak til store selskaper. Gjestene kom kj\xc3\xb8rende i slede eller pulk for \xc3\xa5 feire jul og p\xc3\xa5ske p\xc3\xa5 Nyborg. Da var det fest i dagevis med lek, dans, komediespill og annen moro, og slik var Nyborg et lite Flateby i Finnmark. P\xc3\xa5 Flateby i Enebakk hadde familien Collett et jaktslott, og her var det p\xc3\xa5 slutten av 1700- og begynnelsen av 1800-tallet store festligheter under jakten om h\xc3\xb8sten og i julen.'